CELEX: 32010D0721(02)
Language: ro
Date: 2010-07-20 00:00:00
Title: Decizia Comisiei din 20 iulie 2010 de instituire a unui grup de utilizatori de servicii financiare

21.7.2010   
            
            
               RO
            
            
               Jurnalul Oficial al Uniunii Europene
            
            
               C 199/12
            
         DECIZIA COMISIEI
   din 20 iulie 2010
   de instituire a unui grup de utilizatori de servicii financiare
   2010/C 199/02
   COMISIA EUROPEANĂ,
   având în vedere Tratatul privind funcționarea Uniunii Europene,
   întrucât:
   
               (1)
            
            
               Unul dintre obiectivele principale ale Uniunii este garantarea funcționării adecvate a pieței interne, serviciile financiare constituind o parte esențială a acesteia.
            
         
               (2)
            
            
               Conform principiilor unei mai bune reglementări, Comisia acordă o mare importanță asigurării unei reprezentări proporționale a utilizatorilor în toate stadiile de elaborare a politicii sale din domeniul serviciilor financiare. În acest scop, Comisia trebuie să recurgă la expertiza specialiștilor reuniți în cadrul unui organism consultativ.
            
         
               (3)
            
            
               În comunicarea sa Stimularea redresării economice europene din 4 martie 2009 (1), Comisia preciza că se va asigura că se va ține seama mai mult de opiniile investitorilor europeni în toate chestiunile financiare.
            
         
               (4)
            
            
               În 2004 serviciile Comisiei au înființat un forum al utilizatorilor de servicii financiare (FIN-USE) pentru a obține contribuția experților din perspectiva utilizatorilor la elaborarea politicilor Comisiei Europene legate de serviciile financiare, astfel încât utilizatorii să fie implicați mai activ și mai bine informați. Al doilea mandat de trei ani al acestui grup se va termina în iunie 2010.
            
         
               (5)
            
            
               În 2006 serviciile Comisiei au înființat Grupul consumatorilor de servicii financiare (FSCG), ca subgrup al Grupului consultativ european al consumatorilor (ECCG) deja existent, în ideea reunirii reprezentanților organizațiilor de consumatori din fiecare stat membru pentru a discuta politicile din domeniul serviciilor financiare și propunerile care prezintă importanță pentru consumatori. Mandatul său inițial de trei ani s-a terminat în noiembrie 2009.
            
         
               (6)
            
            
               FIN-USE a jucat un rol important în transmiterea punctului de vedere al utilizatorilor de servicii financiare prin furnizarea de avize de calitate Comisiei. Membrii FIN-USE au purtat dialoguri și cu o serie de părți interesate, contribuind în mod util la diseminarea punctelor de vedere ale utilizatorilor de servicii financiare și la îmbunătățirea calității generale a procesului de luare a deciziilor.
            
         
               (7)
            
            
               FSCG a servit drept intermediar în comunicarea cu asociațiile naționale și europene ale consumatorilor și a atras atenția asupra problemelor care prezentau o importanță deosebită pentru consumatori.
            
         
               (8)
            
            
               Pentru a contribui la inițiativele în acest domeniu, este necesară o coordonare mai bună a contribuțiilor utilizatorilor de servicii financiare și creșterea capacității consumatorilor și a micilor investitori, mai precis a persoanelor fizice care investesc în afara cadrului activității lor comerciale, a întreprinderii lor sau a profesiei pe care o exercită. Această decizie a fost luată în lumina experienței dobândite de Comisie în ceea ce privește funcționarea FIN-USE și FSCG, a evaluării externe a activității ambelor organisme și a importanței politicilor de servicii financiare ale UE în viața cetățenilor.
            
         
               (9)
            
            
               Prin urmare, este necesară instituirea unui grup de utilizatori de servicii financiare și definirea misiunii, compoziției și structurii acestuia într-un act legal/juridic formal.
            
         
               (10)
            
            
               Grupul trebuie să fie compus din experți în servicii financiare, cum ar fi persoanele desemnate să reprezinte interesele consumatorilor, micii investitori sau micro-întreprinderile, dar și din experți individuali având cunoștințe specifice în ceea ce privește nevoile utilizatorilor și prioritățile din domeniul serviciilor financiare, de exemplu avocați care reprezintă consumatorii, reprezentanți ai angajaților sau ai muncitorilor sau persoane din mediul academic. Grupul trebuie să asigure o acoperire geografică corespunzătoare a Uniunii Europene.
            
         
               (11)
            
            
               Grupul trebuie să asiste Comisia în pregătirea și monitorizarea politicilor din domeniul serviciilor financiare care ar putea avea un impact asupra utilizatorilor de servicii financiare. Pentru inițiativele Comisiei în materie de servicii financiare, grupul trebuie să asigure contribuția de calitate a unor experți din cadrul reprezentanților utilizatorilor de servicii financiare și a experților individuali din domeniul serviciilor financiare.
            
         
               (12)
            
            
               În vederea atingerii obiectivului unei mai bune coordonări a contribuției utilizatorilor de servicii financiare și a creșterii capacității consumatorilor, a micilor investitori și a microîntreprinderilor de a contribui la inițiativele din domeniul politicilor de servicii financiare, este necesară asigurarea unui sprijin financiar adecvat pentru grup sub forma unei remunerații anuale a membrilor săi, a rambursării cheltuielilor de călătorie și de ședere și a unui buget special pentru cercetare.
            
         
               (13)
            
            
               Având în vedere necesitatea atragerii celor mai buni experți din domeniul foarte complex al serviciilor financiare dintre părțile interesate care nu fac parte dintre profesioniștii sectorului financiar și având în vedere remunerația membrilor organismelor comparabile instituite la nivel național, precum și remunerația anuală a membrilor FIN-USE și revizuirea periodică a acesteia, membrii grupului ar trebui să primească o remunerație anuală care să garanteze ca aceștia dispun de resurse suficiente pentru a putea furniza Comisiei contribuția substanțială necesară, constând într-un volum de lucru de aproximativ 35 de zile pe lângă participarea la reuniunile grupului.
            
         
               (14)
            
            
               Având în vedere că ar putea fi necesară recurgerea la cercetare externă pentru a permite membrilor să îndeplinească misiunea grupului, Comisia poate acorda la cererea acestuia un buget pentru cercetare în acest sens, dacă consideră o astfel de cerere justificată.
            
         
               (15)
            
            
               Trebuie să se stabilească reguli privind divulgarea informațiilor de către membrii grupului, fără a aduce atingere dispozițiilor în materie de securitate anexate la regulamentul de procedură al Comisiei prin Decizia 2001/844/CE, CECO, Euratom (2).
            
         
               (16)
            
            
               Datele cu caracter personal referitoare la membrii grupului trebuie prelucrate în conformitate cu Regulamentul (CE) nr. 45/2001 al Parlamentului European și al Consiliului din 18 decembrie 2000 privind protecția persoanelor fizice cu privire la prelucrarea datelor cu caracter personal de către instituțiile și organele comunitare și privind libera circulație a acestor date (3),
            
         DECIDE:
   Articolul 1
   Grupul utilizatorilor de servicii financiare
   Se înființează un grup de utilizatori de servicii financiare, denumit în continuare „grupul”.
   Articolul 2
   Misiune
   (1)   Misiunea grupului este:
   
               (a)
            
            
               să consilieze Comisia în contextul pregătirii actelor legislative sau a altor inițiative politice care afectează utilizatorii de servicii financiare, inclusiv consumatorii, micii investitori și microîntreprinderile;
            
         
               (b)
            
            
               să furnizeze păreri, avize și consiliere privind implementarea practică a acestor politici;
            
         
               (c)
            
            
               să încerce în mod activ să identifice principalele probleme din domeniul serviciilor financiare care afectează utilizatorii de servicii financiare;
            
         
               (d)
            
            
               atunci când este cazul, și de comun acord cu Comisia, să asigure legătura cu reprezentanții utilizatorilor de servicii financiare și cu organismele reprezentative de la nivelul Uniunii Europene și de la nivel național, precum și cu alte grupuri consultative gestionate de Comisie, cum ar fi grupul consultativ european al consumatorilor, grupul de experți în piața sistemelor de plată, grupul european de experți în piețele valorilor mobiliare și grupul de experți în educație financiară, și să furnizeze informații acestora.
            
         (2)   Avizul grupului va putea fi cerut în chestiuni din întreaga arie a politicilor din domeniul serviciilor financiare, inclusiv, dar nu numai, în ceea ce privește operațiunile bancare de retail, credite de consum și credite ipotecare, sisteme și mijloace de plată, asigurări de viață și asigurări generale, pensii, produse de investiții pentru segmentul de retail, piața valorilor mobiliare și supraveghere financiară.
   Articolul 3
   Componență – Numirea membrilor
   (1)   Grupul este compus din 20 de membri, din care cel puțin 11 reprezintă interesele consumatorilor și ale micilor investitori, conform alineatului (2) literele (a) și (b) din prezentul articol.
   (2)   Comisia numește membrii grupului în urma unei cereri de exprimare a interesului. Membrii sunt:
   
               (a)
            
            
               persoane desemnate să reprezinte interesele consumatorilor; sau
            
         
               (b)
            
            
               persoane desemnate să reprezinte interesele micilor investitori; sau
            
         
               (c)
            
            
               persoane desemnate să reprezinte interesele microîntreprinderilor, în sensul Recomandării 2003/361/CE a Comisiei (4), cu excepția întreprinderilor a căror activitate principală este prestarea de servicii financiare; sau
            
         
               (d)
            
            
               experți individuali cu cunoștințe legate de domeniul serviciilor financiare din perspectiva utilizatorilor de servicii financiare, cu excepția persoanelor angajate în momentul de față în sectorul serviciilor financiare sau care acționează în numele acestuia.
            
         (3)   Membrii selectați în baza alineatului (2) litera (d) din prezentul articol sunt numiți în nume personal.
   (4)   Mandatul membrilor grupului are o durată de trei ani. Mandatul poate fi reînnoit de două ori.
   (5)   Membrii care nu mai pot să contribuie efectiv la deliberările grupului, cei care demisionează sau care nu îndeplinesc condițiile prevăzute la alineatele (2) și (3) din prezentul articol sau de la articolul 339 din tratat pot fi revocați sau înlocuiți pe perioada rămasă până la expirarea mandatului lor.
   (6)   Membrii numiți cu titlu personal semnează anual un angajament de a acționa în interes public și o declarație unde se indică absența sau existența oricărui interes care le-ar putea submina obiectivitatea.
   (7)   Numele membrilor se publică în Registrul grupurilor de experți ai Comisiei și pe site-urile internet relevante ale Comisiei.
   (8)   Numele membrilor se centralizează, se prelucrează și se publică în conformitate cu Regulamentul (CE) nr. 45/2001.
   Articolul 4
   Modul de funcționare
   (1)   Grupul alege prin vot cu majoritate simplă un președinte și un vicepreședinte din rândul membrilor săi. Președintele și vicepreședintele se aleg în fiecare an. Mandatul lor se poate reînnoi.
   (2)   În acord cu Comisia, se pot înființa subgrupuri care să examineze aspecte specifice, pe baza unui mandat stabilit de grup. Aceste subgrupuri se dizolvă odată cu îndeplinirea mandatului lor.
   (3)   De comun acord cu Comisia, grupul poate invita experți care dețin cunoștințe specifice pentru a participa la activitatea grupului și a subgrupurilor.
   (4)   Membrii grupului și reprezentanții acestora, precum și experții invitați respectă obligațiile de secret profesional prevăzute în tratate și în normele de implementare a acestora, precum și normele Comisiei privind securitatea raportat la protecția informațiilor clasificate UE, stabilite în anexa la Decizia 2001/844/CE, CECO, Euratom. În cazul nerespectării acestor obligații, Comisia poate lua toate măsurile necesare.
   (5)   Grupul se întâlnește de aproximativ opt ori pe an, în mod normal în birourile Comisiei din Bruxelles, în forma și conform calendarului stabilit de Comisie. La cererea membrilor, o reuniune pe an poate fi ținută în alt stat membru.
   (6)   Secretariatul grupului este asigurat de Comisie. Funcționarii Comisiei pot participa la reuniunile grupului și ale subgrupurilor acestuia.
   (7)   Grupul își stabilește regulamentul de procedură în baza regulamentului de procedură standard pentru grupurile de experți.
   (8)   Comisia poate publica pe internet, în versiunea lingvistică originală, orice contribuție scrisă a grupului.
   Articolul 5
   Remunerare și rambursarea cheltuielilor
   (1)   Membrii grupului primesc o remunerație anuală de 10 000 EUR în schimbul serviciilor lor. Valoarea remunerației va fi examinată după trei ani.
   (2)   Cheltuielile se rambursează în limitele bugetului anual alocat grupului de către serviciile responsabile ale Comisiei.
   (3)   Comisia rambursează cheltuielile de deplasare și, dacă e cazul, cheltuielile de ședere ale membrilor legate de activitățile grupului, în conformitate cu dispozițiile în vigoare în cadrul Comisiei. Atunci când este posibil, serviciile Comisiei pot rambursa cheltuielile de deplasare și, dacă e cazul, cheltuielile de ședere ale experților invitați ad hoc, cu condiția obținerii acordului prealabil al serviciilor Comisiei și în conformitate cu regulile Comisiei privind rambursarea cheltuielilor pentru experții externi.
   (4)   Atunci când este cazul, grupul poate cere efectuarea unor activități externe de cercetare care să îi permită îndeplinirea misiunii sale. Dacă consideră justificată o asemenea cerere, Comisia poate decide să pună la dispoziție în acest sens o parte din bugetul său anual dedicat cercetării, în limita a 150 000 EUR. Acest buget este gestionat de Comisie în conformitate cu regulile și procedurile sale relevante.
   
      Adoptată la Bruxelles, 20 iulie 2010.
      
         
            Pentru Comisie
         
         Michel BARNIER
         
            Membru al Comisiei
         
      
   
   
      (1)  COM(2009) 114 final.
   
      (2)  JO L 317, 3.12.2001, p. 1.
   
      (3)  JO L 8, 12.1.2001, p. 1.
   
      (4)  JO L 124, 20.5.2003, p. 36.